八月十五夜有懷
作者：梅堯臣
朝代：宋

paragraphs: 天爲水蒼玉，月拕潭面冰。
萬里絕瑕玷，百文已澄凝。
山河了然在，星斗光莫增。
借問九州內，豈無陰雲興。
緬懷去年秋，是夜客廣陵。
太守歐陽公，預邀三四朋。
乃值連連雨，共飲陳華燈。
既醉公有詠，屬和予未能。
强賦石屏物，固慙無所稱。
今來宛溪上，聊以故歲徵。
晶明正若此，霢霂且何曾。
美景信難并，康樂語足憑。